[pic] | EUROOPA KOMISJON |

Brüssel 3.5.2010

KOM(2010)195 lõplik

2010/0104 (NLE)

Ettepanek:

NÕUKOGU OTSUS,

[kuupäev],

mis käsitleb Sudaani kõige haavatavamate rahvastikugruppide abistamist üheksandast ja sellest varasematest Euroopa Arengufondidest (EAF) rahastatavatest projektidest vabanevatest rahalistest vahenditest

SELETUSKIRI

Sudaani valitsus on otsustanud mitte ratifitseerida muudetud Cotonou lepingut. Lepingu ratifitseerimata jätmine tuleneb artikli 11 lõikest 6, mille kohaselt lepinguosalised „püüavad astuda samme Rooma statuudi ning sellele vastavate dokumentide ratifitseerimise ja rakendamise suunas.” 2009. aasta märtsis andis Rahvusvaheline Kriminaalkohus välja Sudaani president Omar al-Bashir’i vahistamismääruse, tuginedes kahele sõja- ning viiele inimsusevastasele kuriteole.

Kõnealuse lepingu ratifitseerimata jätmise tõttu pole Sudaanil juurdepääsu rahalistele vahenditele, mis muidu oleks tehtud kättesaadavaks 10. EAFi riikliku näidisprogrammi raames. Sudaanile oli eraldatud 297 miljonit eurot, millest 258 miljonit eurot oli abiprogrammide vahenditeks (A vahendid) ja 39 miljonit eurot ettenägematute vajaduste katmiseks (B vahendid), mis nüüd jäetakse 10. EAFi reservi.

Euroopa Liit on seisukohal, et Sudaani praegune poliitiline olukord ja tõsine humanitaarkriis nii Darfuris kui ka Lõuna-Sudaanis nõuavad ELi aktiivset sekkumist, milles otsustava tähtsusega on Sudaani rahva abistamine. Seoses valimistega 2010. aasta aprillis ning 2011. aasta jaanuaris toimuva rahvahääletusega Lõuna-Sudaani eraldumise kohta peab Euroopa Liit tegema kõik võimaliku rahu ja stabiilsuse tagamiseks ning kogu riigi, sealhulgas ka Lõuna-Sudaani ning Darfuri demokraatlikuks ümberkujundamiseks. Kuna 10. EAFi rahalised vahendid ei ole kättesaadavad, väheneb oluliselt ELi suutlikkus abistada Sudaani rahvastikku ning aidata kaasa olukorra stabiliseerumisele, millel võib olla mõju laiemale piirkonnale. Seetõttu palusid liikmesriigid, et Euroopa Komisjon leiaks innovatiivseid lahendusi rahaliste vahendite suunamiseks Sudaani rahvale.

Euroopa Komisjon on teinud ettepaneku osaliselt kasutada mistahes riigi või piirkonna üheksanda EAFi ja sellest varasemate EAFide raames vabanenud rahalisi vahendeid. Fondidest vabanenud rahaliste vahendite kogusumma on hetkel 186,67 miljonit eurot. Algselt oli ette nähtud, et kõnealuste rahaliste vahendite kasutamist taotletakse komisjoni 2010. aastal esitatava ettepaneku raames, mis käsitleb 10. EAFi tulemuste analüüsi nõukogu poolt.[1] 10. EAFi sisekokkuleppe artikli 1 lõike 4 kohaselt võib üheksanda EAFi ja sellest varasemate EAFide raames vabanenud rahalisi vahendeid igal ajal kasutada, kui nõukogu on seda komisjoni ettepanekul ühehäälselt otsustanud. Kõnealune otsus oleks erand käesolevas artiklis sätestatud nn aegumisklauslist, kuna kasutatakse varasemate EAFide rahalisi vahendeid. Rahaliste vahendite eraldamisel võetakse aluseks vajaduste hindamine, mis korraldatakse Sudaanis ühiselt liikmesriikide poolt, ning Euroopa Komisjoni rahastamisotsus.

Pärast kõnealuse küsimuse arutamist liikmesriikidega AKV töörühmades 2010. aasta jaanuaris ja veebruaris esitab komisjon lisatud nõukogu otsusele ettepaneku eraldada üheksandast ja sellest varasematest EAFidest rahastatavatest projektidest vabanevatest rahalistest vahenditest 150 miljonit eurot Sudaani kõige haavatavamate rahvastikugruppide abistamiseks.

2010/0104 (NLE)

Ettepanek:

NÕUKOGU OTSUS,

[kuupäev],

mis käsitleb Sudaani kõige haavatavamate rahvastikugruppide abistamist üheksandast ja sellest varasematest Euroopa Arengufondidest (EAF) rahastatavatest projektidest vabanevatest rahalistest vahenditest

EUROOPA LIIDU NÕUKOGU,

võttes arvesse Euroopa Liidu toimimise lepingut,

võttes arvesse komisjoni ettepanekut,

võttes arvesse nõukogus kokku tulnud liikmesriikide valitsuste esindajate sisekokkulepet ühenduse abi rahastamise kohta mitmeaastase finantsraamistiku (2008–2013) alusel vastavalt AKV–EÜ koostöölepingule ning finantsabi eraldamise kohta nendele ülemeremaadele ja –territooriumidele, mille suhtes kohaldatakse EÜ asutamislepingu neljandat osa,[2] eriti selle artikli 1 lõiget 4 ning artiklit 6,

ning arvestades järgmist:

1. Sudaani valitsus on otsustanud mitte ratifitseerida muudetud Cotonou lepingut ning kaotab sellega seoses juurdepääsu 10. Euroopa Arengufondi (EAF) riikliku näidisprogrammi rahalistele vahenditele kogusummas 249,9 miljonit eurot, mis jäetakse 10. EAFi reservi.

2. Sudaani praegune poliitiline olukord ja tõsine humanitaarkriis nii Darfuris, Lõuna-Sudaanis kui ka üleminekutoetust saavates piirkondades nõuavad ELi aktiivset sekkumist, milles otsustava tähtsusega on Sudaani rahva abistamine. Kuna 10. EAFi rahalised vahendid pole kättesaadavad, väheneb oluliselt ELi suutlikkus abistada Sudaani rahvastikku ning aidata kaasa olukorra stabiliseerumisele, millel võib olla mõju laiemale piirkonnale.

(3) Tekkiva rahastamispuudujäägi katmiseks kasutatakse üheksanda EAFi ja sellest varasemate EAFide raames vabanevaid rahalisi vahendeid.

(4) Rahalisi vahendeid kasutatakse Sudaani kõige haavatavamate rahvastikugruppide abistamiseks, eriti sõjast mõjutatud piirkondades, sealhulgas Lõuna-Sudaanis ja Darfuris. Rahalised vahendid eraldatakse rahastamisotsuse alusel, mille võtab vastu komisjon; samuti tuleks ette näha toetusmeetmete kulude katmine;

(5) Kõnealuseid rahalisi vahendeid hallatakse tsentraliseeritult ja ühiselt ning protsessi lihtsustamiseks vastavalt 10. EAFi rakenduskorrale,

ON VASTU VÕTNUD KÄESOLEVA OTSUSE:

Artikkel 1

3. Üheksandast EAFist ja sellest varasematest EAFidest rahastatavatest projektidest vabanevatest rahalistest vahenditest eraldatakse 150 miljonit eurot Sudaani kõige haavatavamate rahvastikugruppide abistamiseks. 2 % kõnealusest toetussummast eraldab komisjon.

4. Kõnealuseid rahalisi vahendeid hallatakse tsentraliseeritult ja ühiselt ning kooskõlas 10. EAFi suhtes kohaldatavate eeskirjade ja menetlustega.

5. Käesolev otsus jõustub XXXX.

Brüssel, […]

Nõukogu nimel

eesistuja

[1] 10. EAFi sisekokkuleppe artikli 1 lõikes 10 on sätestatud, et, „ nõukogu viib koos AKV riikidega läbi tulemuste analüüsi (…). Tulemuste analüüs viiakse läbi ettepaneku alusel, mille koostab komisjon 2010. aastal. Kõnealune analüüs aitab kaasa otsuse vastuvõtmisele, milles käsitletakse finantskoostööle pärast aastat 2013 eraldatava summa suurust .”

[2] ELT L 247, 9.9.2006, lk 32.